送高起居之涇縣
作者：徐鉉
朝代：宋

paragraphs: 右史罷朝歸，之官句水湄。
別我行千里，送君傾一巵。
酒罷長歎息，此歎君應悲。
亂中吾道薄，卿族舊人稀。
胡爲佩銅墨，去此白玉墀。
吏事豈所堪，民病何可醫。
藏用清其心，此外慎勿爲。
縣郭有佳境，千峰谿水西。
雲樹杳迴合，巖巒互蔽虧。
彈琴坐其中，世事吾不知。
時時寄書札，以慰長相思。